《大雪追和退之辛卯年雪韵》
宋代·喻良能

太皞亦已至，玄冥犹未归。茫茫天壤间，浪阔银山围。

玉龙横梅度，皓鹤漫空飞。白帝有所适，飘飘扬旌旂。

从者一何繁，缟席仍练衣。招邀姑射仙，逢迎广寒妃。

祥耶时令耶，畴能测天机。饥人冻欲死，赏玩理则非。

安得万裘褐，寒者或庶几。愿言均此惠，不知身贱微。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。